钦定古今图书集成/明伦汇编/皇极典/第164卷 > 《对禹问》韩愈
## 钦定古今图书集成/明伦汇编/皇极典/第164卷 > 《对禹问》韩愈

或问曰：“尧舜传诸贤，禹传诸子，信乎？”曰：“然。然则禹之
贤，不及于尧与舜也欤？”曰：“不然。尧舜之传贤也，欲天
下之得其所也；禹之传子也，忧后世争之之乱也。尧
舜之利民也大，禹之虑民也深。”曰：“然则尧舜何以不
忧后世？”曰：“舜如尧，尧传之，禹如舜，舜传之，得其人而
传之尧舜也。无其人，虑其患而不传者，禹也。舜不能
以传禹，尧为不知人；禹不能以传子，舜为不知人。尧
以传舜为忧后世，禹以传子为虑后世”曰：“禹之虑也
则深矣，传之子而当不淑，则奈何？”曰：“时益以难理。传
之人，则争，未前定也；传之子，则不争，前定也。前定虽
不当贤，犹可以守法；不前定而不遇贤，则争且乱。天
之生大圣也，不数，其生大恶也，亦不数传诸人，得大
圣，然后人莫敢争；传诸子，得大恶，然后人受其乱。禹
之后四百年，然后得桀，亦四百年，然后得汤与伊尹。
汤与伊尹，不可待而传也。与其传不得圣人而争且
乱，孰若传诸子？虽不得贤，犹可守法。”曰：“孟子之所谓
‘天与贤则与贤，天与子则与子’者，何也？”曰：“孟子之心，
以为圣人不苟私于”其子以害天下，求其说而不得，
从而为之辞。